<classify> BODI ya Mamlaka ya Hifadhi ya Ngorongoro NCAA imepewa siku saba, kuvunja mkataba na mkandarasi, kampuni ya Junior Construction inayokarabati barabara ya Nairobi mpaka eneo la View Point.Agizo la kuvunjwa kwa mkataba huo, limetolewa na Mkuu wa Mkoa wa Arusha, Mrisho Gambo katika ziara yake ya miradi ya ujenzi wa barabara. Gambo alisema haridhishwi na kasi ya ujenzi ya mkandarasi huyo kwamba licha ya kuongezewa miezi mitano, bado barabara hiyo haipitiki hivyo kuwa kero kwa watalii.Gambo alisema amesikitishwa kuona barabara hiyo iliyotengewa Sh bilioni 1.392, ujenzi wake unasuasa kutokana na mkandarasi huyo kutomaliza kwa wakati, licha ya umuhimu wa wake kwa watalii wanaotembelea Hifadhi ya Ngorongoro.Gambo aliitaka bodi ya NCCA, ikae na kufanya maamuzi ya kuvunja mkataba kwa kufuata taratibu zote, kwani barabara hiyo ina kilomita 78, lakini zilizokarabatiwa ni kilomita 14 tu, huku 14 haziko katika hali ya kuridhisha.Hatutaweza kuvumilia kuona wakandarasi wanafanya kazi ambazo haziridhishi, wakandarasi wa namna hii ni wahujumu uchumi hivyo hatua ichukuliwe hatua ili iwe funzo kwa wengine wa namna hiyo, alisema.Aidha, Gambo aliitaka mamlaka hiyo kuangalia namna ambavyo mkandarasi huyo alipatikana, kwa kile alichodai anaonekana kutokuwa na sifa kutokana na utendaji wake mbovu, unaokwamisha miradi ya barabara.Kaimu Mkurugenzi wa Mamlaka ya Hifadhi ya Ngorongoro, Asangye Bangu, alisema wamepokea agizo hilo na watalitekeleza haraka ili kutatua changamoto ya miundombinu mibovu na kuhakikisha barabara zinapitika.  <topic>: kitaifa 